Ayrton Senna

Ayrton Senna da Silva (Aussproch: ) (* 21. Meaz 1960 in São Paulo; † 1. Mai 1994 in Bologna) wor a brasilianischer Rennfohra. Vo 1984 bis za sein Tod is a in da Formel 1 gfohrn und is drei mol Weltmoasta worn. Ban Großn Preis va San Marino 1994 is a tödlich vaunglückt.
Insgesomt is da Senna in seina Korrier 161 Grand Prix gfohrn, hot dabei 41 mol gwunga, 65 mol de Pole Position ghobt und is 19 mol de schnöste Rundn gfohrn.
Korrier.
Kart, Formel Ford und Formel 3.
Ois Kind va ana woihobendn Familie hot da Senna za de priviligiadn Einwohner vo Brasilien ghert. Deswegn hot a ses a leistn kinna, dass a ofangt, Rennen z'fohrn. Mit 13 Joarn is a sei easchts offiziells Rennen gfohrn und is 1977 und 1978 südamerikanischer Kartmoasta worn.
Parallel dazua hod a ogfangt, dass a sei Karrier in Eiropa afbaut und is 1981 mit 12 Siegn in 19 Renna Formel Ford Moasta worn. 1982 is a in de Formel-Ford-2000-Moastaschoft afgstiegn und hod sie auf Onhieb in Britischn und Eiropäischn Moastatitl ghoit. Noch zwejf Saisonsiegen in da Britischn Formel-3-Moastaschaft 1983 is a do, noch an hoatn Kompf gengan Martin Brundle, aa Moasta worn.
Toleman (1984).
Toleman hot de Saiaon 1984 mit eanan untalegenen Auto van Voajohr besteitn miaßn, eascht im fünftn Rennen homs den Toleman TG184 eisetzn kinna. A wichigs Ereignis in dera Saison wor des Rennen vo Monte Carlo in Monaco. Do is da Senna im storkn Regn hinter sein spätan Rivalen Alain Prost zweita worn.
Zan Start va da neichn Saison is a nacha fia Lotus gfohrn.
Lotus (1985–1987).
Mit Lotus hos da Senna scho des zweite Saisonrennen in Estoril gwunnga. In seiner Laufbohn ois Lotus Fohra hot ea bis 1987 nu weitare fünf Rennen gwinnga kinna. Sei letzta Sieg auf Lotus is bis heit da letzte in da Geschichte vo dem Rennstoi.
Wegn sein wuidn Fohrstil is ea zwoa berühmt woan, owa hot se dadurch a Feind gmocht. Seine Gegna in dea Zeit woan sei Londsmo Nelspn Piquet und da Brite Nigel Mansell. Mit dene hot ea oft af da Streckn kämpfmt und fia sponnende Rennen gsorgt.
McLaren (1988–1993).
1988 is Senna za McLaren g'wechslt, wo ea da Teamkolleg van Alain Prost worn is. McLaren hot in dem Joar in Motornlieferantn gwechslt und is mit den neichn Honda Motor sauber üwalegn gwen. 15 vo 16 Rennen hom da Senna und da Prost in dera Saison gwunnga. Weng dea domois gültign "Streichresultat-Regel" is da Senna 1988 des easchte mol Weltmoasta worn.
In de foigendn zwoa Saisonen is des Klima zwischn Senna und Prost ollweil schlechta worn. Ban Saisonfinale 1989 san de zwoa ban Rennen in Brasilien zsommgfohrn, wobei da Prost ausgfolln is und da Senna weitafohrn hot kinna. Im nochhinein is da Senna ollerdings disqualifiziad worn. Somit wor da Prost Weltmoasta. 1990 hots an ähnlichn Vorfoll 'gem. Im letztn Rennen in Suzuka is da Senna in Prost ins Auto einigfohrn und beide san ausgschiedn. Desmol wor da Senna Weltmoasta. 1990 is ea außerdem zan "Weltsportler des Joares" gwöht worn.
1991 is da Senna a ibalegene Saison gfohrn und zum drittn mol Weltmoasta worn. In Suzuka hot er, weil a scho so haushoch vorn wor in da WM, sein Teamkollegn Gerhard Berger an Sieg gschenkt, indem an vorm Zü nu üwahoin hot lossn.
1992 und 1993 wor Senna gegn de ibalegenen Autos van Williams-Teams chancenlos. Williams hot in beidn Joarn de Weltmoastaschaft gwinna kinna. Prost hot außadem bei Williams an Vatrog untaschriebn, wo dringstandn is, dass da Senna net sei Teamkollege werdn deaf. Da Saisonhöhepunkt vo 1993 fian Senna wor da Große Preis vo Eiropa. Im stremenden Regn hot a vom fünftn Startplatz aus in oana Rundn olle voa eam üwahoit und hot des Rennen gwunnga. Im Letztn Rennen vo da Saison 1993, des a da Senna gwunnga hot, hom se da Prost und ea wieda vasöhnt.
Williams (1994).
Nu während da Saison 1993 hot da Senna fia Saison 1994 bei Williams untaschriebn. Ea hot se erhofft, dass a mit Williams sein 4. Weltmoastatitel gwinna ko. Sei härtesta Gegna in de easchtn zwoa Rennen wor da Michael Schumacher.
Tödlicher Unfall.
Ban Katasrophenwochnend vo Imola 1994 is nochn Tod Roland Ratzenbergers und den schwan Unfoll vom Rubens Barrichello im Qualifying a nu a Startunfoll passiad. Des Rennen is donn a nu einige Rundn hintan Safety Car abglaufn. Nochn rollenen Restart hot da Senna vorn Schumacher gführt, bis ea in da sechtn Rundn in da Tamburello Kurve de Kontoin üwa sei Auto valiad und in a Betonmaua kracht. S'Rennen is noch ana kurzn Untabrechung fertig gfohrn worn und da Michael Schumacher hots gwunnga.
Eascht um 18:00 Ua is aus da Klinik in Bologna de Botschoft kema, dass da Senna doud is.
De Unfoiuasoch is bis heit net gekleat und olle Vafoan san eigstöd worn.